Mapodisi ba tshegeditse ba belaelwa
Motshwarelela mookamela mapodisi a Lobatse, Assistant Superintandant Benedict Matlho a re ba tshegeditse babelaelwa mabapi le loso lwa monna mongwe. Assistant Superintendent Matlho o buile jalo mo potsolotsong le BOPA, a re e ne ya re Seetebosigo a tlhola ga mararo makuku ba begelwa ka monna mongwe yo o neng a tlhabilwe ka sengwe se se bogale, yo a neng a palelwa ke go tsamaya mme go ne go supa a ne a leka go sia. A re monna yo wa dingwaga tse di masome mabedi le boferabongwe yo o nnang kwa Newstance gone mo Lobatse go bolelwa a ne a tsenelela rre mongwe le mme mongwe kwa ntlong ya bone ba robetse kwa Peleng, mo ba neng ba mo gobatsa. O feletseng a tlhokafala kwa kokelong ba bongaka ba ntse ba leka go mo tlamela. Assistant Superintendant Matlho a re moswi o dingwaga tse di masome mabedi le boferabongwe fa babelaelwa bone ba le dingwaga tse di masome mararo le bobedi le masome a mararo le bongwe, ba e leng baratani, a re ba santse ba tshegeditswe ke mapodisi fa ditlhotlhomiso di di tsweletse. BOKHUTLO